Ο ρόλος του λόγου της αγγειοποιητίνης-1/αγγειοποιητίνη-2 στη ρύθμιση της επαγόμενης από τον VEGF αγγειακής διαπερατότητας σε καπνιστές ασθματικού και ασθενείς με επίμονο άσθμα, ανθιστάμενο στη θεραπεία
Authors: Τσέλιου Ελένη 
Published: January 2014

Εισαγωγή: Η αναδιαμόρφωση των αεραγωγών και η αγγειακή αναδιαμόρφωση πιθανόν να παίζουν πρωτεύοντα ρόλο στην κλινική βαρύτητα των ασθενών με σοβαρό άσθμα, ανθιστάμενο στη θεραπεία (SRA) και των ασθενών με άσθμα που καπνίζουν. Η αγγειοποιητίνη-1 (Αng-1) είναι ένας μεσολαβητής της αγγειογένεσης, που δρα σταθεροποιητικά για την αγγειακή ακεραιότητα, ενώ η αγγειοποιητίνη-2 (Ang-2) δρα ως φυσικός αναστολέας αυτής. Σκοπός: Ο προσδιορισμός των επιπέδων των αγγειοποιητινών στο υπερκείμενο των πτυέλων ασθενών με SRA, ασθενών με μέτριο επιμένον άσθμα (καπνιστών και μη καπνιστών) και υγιών ατόμων (καπνιστών και μη καπνιστών) και η διερεύνηση πιθανών συσχετίσεων με κύτταρα και μεσολαβητές που εμπλέκονται τόσο στη φλεγμονή όσο και στην αγγειακή αναδιαμόρφωση. Μέθοδοι: 38 ασθενείς με SRA, 35 ασθενείς με μέτριο επιμένον άσθμα και 20 υγιή άτομα μελετήθηκαν. Για τις αναλύσεις στην υποομάδα των ασθενών με άσθμα που καπνίζουν, 87 ασθενείς με άσθμα (42 καπνιστές) και 28 υγιείς μάρτυρες (14 καπνιστές) μελετήθηκαν. Όλοι οι παραπάνω υποβλήθηκαν σε πρόκληση πτυέλων για προσδιορισμό των κυτταρικών πληθυσμών και μέτρηση στο υπερκείμενο των επιπέδων των Ang-1, Ang-2, VEGF, TGF-β1, MMP-2, IL-13, ECP και IL-8. Εκτιμήθηκε επίσης ο δείκτης αγγειακής διαπερατότητας των αεραγωγών (AVP index). Αποτελέσματα: Τα επίπεδα των Ang-1 και Ang-2 ήταν στατιστικά σημαντικά υψηλότερα στους ασθενείς με SRA συγκριτικά με τους ασθενείς με μέτριο επιμένον άσθμα και τα υγιή άτομα [διάμεση τιμή, ng/ml 30 (17-39) vs. 7.5 (5-11) vs. 4.7 (3.8-5.9) αντίστοιχα και pg/ml 506 (400-700) vs 190 (146-236) vs 96 (89-120) αντίστοιχα, p<0.001]. Η ανάλυση γραμμικής παλινδρόμησης ανέδειξε στατιστικά σημαντική θετική συσχέτιση ανάμεσα στην Ang-2 και τους AVP index, MMP-2, Ang-1 and VEGF στην ομάδα του SRA. Αδύναμη στατιστικά συσχέτιση παρατηρήθηκε επίσης ανάμεσα στην Ang-1 και το ποσοστό των ηωσινοφίλων στην ομάδα του SRA. Όσον αφορά την υποομάδα των ασθματικών καπνιστών, τα επίπεδα των Ang-1 (ng/ml) και Ang-2 (pg/ml) ήταν στατιστικά σημαντικά υψηλότερα συγκριτικά με ασθματικούς μη καπνιστές, καθώς επίσης και με υγιείς μάρτυρες (καπνιστές και μη) [διάμεση τιμή, 24 (13-37) vs. 10 (7-14) vs. 5.3 (3.7-6.5) vs 4.6 (3.8-5.7) αντίστοιχα, p<0.001 και 168 (132-203) vs 124 (82-152) vs 94 (78-113) vs 100 (96-108) αντίστοιχα, p<0.001]. Η ανάλυση γραμμικής παλινδρόμησης ανέδειξε θετική συσχέτιση της Ang-2 με τον δείκτη AVP και τον VEGF σε καπνιστές ασθματικούς, ενώ αρνητική συσχέτιση παρατηρήθηκε για την Ang-1, με τον δείκτη AVP, την MMP-2, τον αριθμό των ουδετεροφίλων στα πτύελα και τον VEGF στους καπνιστές ασθματικούς. Συμπεράσματα: Τα αποτελέσματά μας μαρτυρούν ότι τα επίπεδα των αγγειοποιητινών 1 και 2 είναι υψηλότερα στους ασθενείς με SRA συγκριτικά με ασθενείς με μέτριο επιμένον άσθμα και υγιή άτομα. Στο SRA, η Ang-2 συσχετίζεται με μεσολαβητές που συμμετέχουν στην υποκείμενη φλεγμονή και την αγγειακή αναδιαμόρφωση των αεραγωγών. Υπάρχει αυξημένη έκφραση Ang-1 και 2 στα πτύελα καπνιστών ασθματικών και αυτό ενισχύει την υπόθεση ότι οι Ang-1 και 2 συμμετέχουν στην διαδικασία της αγγειογένεσης και της αγγειακής διαπερατότητας στο φαινότυπο του καπνιστή ασθματικού.